8,5 miljoonaa ihmistä pelaa päivittäin suomalaisen peliyhtiön Supercellin pelejä. Julkaisuja yhtiöllä on tähän mennessä vasta kaksi - Hay Day ja Clash of Clans.

Aamu-tv:n sohvalla vieraillut Supercellin toimitusjohtaja Ilkka Paananen ei osaa sanoa, milloin yhtiöltä tulee seuraava peli ulos.

- Meillä pelejä suunnittelevat tiimit ovat hyvin itsenäisiä. He saavat itse päättää milloin ja mitä tulee ulos. Toivottavasti saamme uuden pelin ulos tänä vuonna, mutta se ei ole minusta kiinni, Paananen hymyilee.

Mobiili tulee kasvattamaan peliteollisuutta entisestään

Amerikkalainen liikealan erikoislehti Forbes arvioi hiljattain, että Supercell on todennäköisesti kaikkien aikojen nopeimmin kasvanut pelialan yritys.

Pelaaminen on muuttunut täysin. Enää ei pelata muutama tuntia pelikonsolin ääressä vaan mobiilipelaajat kuljettavat peliä koko päivän mukana. Ilkka Paananen, toimitusjohtaja, Supercell

Supercellin toimitusjohtaja kuitenkin uskoo, että pelialan kasvu on vasta alkamassa.

- Pelaaminen on muuttunut täysin. Enää ei pelata muutamaa tuntia pelikonsolin ääressä vaan mobiilipelaajat kuljettavat peliä koko päivän mukanaan.

Paananen kertookin, että Clash of Clans -peliä pelataan keskimäärin kymmenen kertaa päivässä.

- Tällöin peli pitää suunnitella aivan eri tavalla kuin perinteiset pelit. Kokemus on suunniteltava kosketusnäytölliselle mobiililaitteelle.

Pelin sosiaalisuus on iso syy pelaamiseen

Aiemmin peliharrastajan stereotypia oli teinipoika, joka pelaa kellarissa kuulokkeet korvissa.

- Nyt peliharrastaja voi olla kuka tahansa. Meillä Hay Dayssä vanhin pelaaja taitaa olla 86-vuotias.

Sitä, mihin suuntaan pelit ovat kehittymässä, Paananen ei osaa arvioida. Ainakin sosiaalisuus säilynee.

- Sosiaalisuus on ykkösasia ja oikeastaan syy siihen, miksi ihmiset pelaavat. Sosiaalisuus on jopa tärkempi syy tulla peliin kuin peli itse. Ihmiset solmivat ystävyys- ja kaverisuhteita pelien kautta.

Helsinki on houkutteleva pelialan osaamiskeskus

Emme voi kilpailla säällä, mutta Helsinki on osaamiskeskus, jonne moni haluaa töihin. Ilkka Paananen, toimitusjohtaja, Supercell

Aiemmin Piilaaksossa peliyritystä pyörittänyt Paananen sanoo, ettei hän haluaisi enää olla töissä missään muualla kuin Helsingissä.

- Helsinki on nyt pelialan mekka. Täällä on lahjakkaimmat tekijät ja paljon osaamista mobiilipeleistä.

Paanasen mukaan suurin pelialan kasvun pullonkaula on nyt se, Suomeen olisi saatava ulkomailta lisää pelialan osaajia, sillä suomalaiset eivät enää yksin riitä.

- Säällä emme voi kilpailla, mutta Helsinki on osaamiskeskus, jonne moni haluaa töihin. Täällä on hyvä infra ja paras peruskoulutus. Suomalainen työkulttuuri on loistava.